सारे फैसले US लेता है, यूक्रेन तो केवल उन पर अमल करता है
Russian President Vladimir Putin Home Kremlin Attacked रूस के राष्ट्रपति व्लादिमीर पुतिन के घर क्रेमलिन पर बुधवार को हुए हमले के बाद रूस की संसद में जेलेंस्की पैलेस पर हमले की मांग उठने लगी है।
क्रेमलिन में राष्ट्रपति व्लादिमिर पुतिन के घर पर बुधवार को हुए हमले का जिम्मेदार रूस ने अमेरिका को ठहराया है। पुतिन के प्रवक्ता डिमिट्री पेस्कोव ने गुरुवार को कहा कि हमें पता है कि इस तरह के आतंकी हमलों के फैसले अमेरिका लेता है। यूक्रेन इन फैसलों को सिर्फ लागू करता है। उन्होंने ये भी कहा कि अमेरिका ऐसा पहले भी कई बार कर चुका है।
यूक्रेन ने बुधवार को हमले की जिम्मेदारी लेने से इनकार कर दिया था। इस पर पेस्कोव ने कहा कि हमला कर उसकी जिम्मेदारी से पीछे हटना बेहूदा है।
रूसी सांसद ने की जेलेंस्की को मारने की मांग
राष्ट्रपति व्लादिमीर पुतिन के घर क्रेमलिन पर हमले के बाद रूस की संसद में जेलेंस्की पैलेस पर हमले की मांग उठने लगी है। रूस के पूर्व राष्ट्रपति और पुतिन के करीबी दिमित्री मेदवेदेव ने कहा- अब हमारे पास जेलेंस्की को मारने के अलावा कोई रास्ता नहीं बचा है।
तास न्यूज एजेंसी के मुताबिक, अपने टेलीग्राम चैनल पर मेदवेदेव ने लिखा- जेलेंस्की को बिना शर्त आत्मसमर्पण करने की भी जरूरत नहीं है। हिटलर ने भी ऐसा नहीं किया था। जेलेंस्की उनके ही सब्स्टिट्यूट हैं। वहीं हमले के बाद सुरक्षा प्रोटोकॉल को देखते हुए पुतिन को उनके घर नोवो- ओगारेवो के बंकर में शिफ्ट कर दिया गया है। वो वहीं से आज अपने काम निपटाएंगे।
अमेरिका बोला- अटैक की बात कंफर्म नहीं कर सकते
रूसी संसद में भी हमले के बाद जेलेंस्की को जवाब देने की मांग उठ रही है। क्रीमिया क्षेत्र के राज्य ड्यूमा के डिप्टी मिखाइल शेरेमेट ने कहा कि ड्रोन अटैक के बदले रूस को भी कीव में वोलोदिमीर जेलेंस्की के घर पर मिसाइल से हमला करना चाहिए।
वहीं अमेरिका ने क्रेमलिन पर हमले की बात की पुष्टि करने से इनकार कर दिया है। विदेश मंत्री एंटनी ब्लिंकन ने कहा- हमने अटैक की रिपोर्ट देखी है। हम नहीं कंफर्म कर सकते कि ये सही है या नहीं। हमें इस बारे में नहीं पता है।
मॉस्को के जंगल में मिले तीसरे ड्रोन के टुकड़े
दूसरी तरफ, क्रेमलिन पर 2 ड्रोन से स्ट्राइक के कुछ ही देर बाद मॉस्को में एक और ड्रोन मिला था। रूसी इमरजेंसी सर्विस को कोलोम्ना के एक जंगल में ड्रोन के विंग्स, इंजन और छोटा फनल मिला। इन सभी टुकड़ों को जांच के लिए भेज दिया गया है।
इससे पहले यूक्रेन के राष्ट्रपति जेलेंस्की ने साफ कर दिया था कि क्रेमलिन पर ड्रोन अटैक यूक्रेन ने नहीं किए। उन्होंने कहा- ये रूस का नाटक था। हमे अपने सैनिकों को सिर्फ यूक्रेन की रक्षा करने के आदेश दिए हैं। उन्हें रूस पर अटैक की इजाजत नहीं है।
बुधवार को क्रेमलिन पर हुआ था ड्रोन अटैक
बुधवार शाम को रूसी राष्ट्रपति पुतिन के घर क्रेमलिन पर 2 ड्रोन से अटैक किया गया था। दोनों ड्रोन क्रेमलिन के डोम पर क्रैश हुए थे। हालांकि, हमले के वक्त पुतिन वहां मौजूद नहीं थे। अटैक के बाद रूस ने कहा था- हम इसे आतंकी हमला मानते हैं। यह प्रेसिडेंट को जान से मारने की साजिश थी। रूस के पास इस हमले का जवाब देने का अधिकार है। इसके लिए जगह और वक्त का चुनाव भी रूस ही करेगा।
रूस की इस धमकी के बाद यूक्रेन की राजधानी कीव में एयर अटैक के अलार्म एक्टिव कर दिए गए थे। क्रेमलिन पर ये अटैक 9 मई को होने वाली विक्ट्री डे परेड से 6 पहले किया गया। स्पोक्सपर्सन दिमित्री पेस्कोव ने कहा- इस तरह की हरकतों से हम डरने वाले नहीं हैं। हमारे रडार और ट्रैकिंग सिस्टम से ड्रोन का पता लगा लिया और उन्हें नष्ट कर दिया गया।
पेस्कोव ने कहा- हम साफ कर देना चाहते हैं कि विक्ट्री डे परेड भी शेड्यूल के मुताबिक ही होगी। कुछ दिन पहले रूस ने आशंका जताई थी कि पुतिन पर हाईटेक ड्रोन से हमला किया जा सकता है।
पुतिन के पास एक जैसे कई ऑफिस
‘न्यूयॉर्क टाइम्स’ की एक रिपोर्ट के मुताबिक- पुतिन के पास बिल्कुल एक जैसे कई ऑफिस अलग-अलग लोकेशन्स पर हैं। इनका डेकोरेशन और बाकी चीजें हूबहू हैं। यह जानकारी ग्लेब काराकुलोव ने दी है। वो रूस की फेडरल प्रोटेक्शन सर्विस में रह चुके हैं।